כנפיים של קרמבו

היסטוריה

תנועת הנוער נוסדה בשנת 2002 על ידי עדי אלטשולר ובתמיכת קלאודיה קובי, (אימו של כפיר החניך הראשון של התנועה, שעבורו ועבור חבריו הוקם הסניף הראשון).
בגיל 12, בעקבות פרסום של ארגון איל"ן, החלה אלטשולר לשמש כחונכת מתנדבת של כפיר קובי, ילד כבן שלוש עם שיתוק מוחין ומרותק לכיסא גלגלים.
אלטשולר, קלאודיה ורפי קובי (הוריו של כפיר), האמינו בזכותו של כפיר להשתלב במשפחה ובחברה כמו כל ילד בגילו. רצונו של כפיר להיות מוקף בחברים היה מקור ההשראה להקמת התנועה.
בגיל 16 הצטרפה אלטשולר לארגון LEAD, שמטרתו פיתוח מנהיגות בקרב בני נוער. בחיפוש אחר רעיון למיזם חברתי המהווה חלק מהפעילות בארגון, הגתה אלטשולר את הרעיון להקמת מסגרת חברתית לכפיר וחבריו.
הסניף הראשון הוקם בהוד השרון בהובלתם של אלטשולר ועודד אורלב (פעיל ב-LEAD) ובליווי והנחיית קובי וארגון LEAD.
הפרויקט נחל הצלחה רבה ובהמשך נפתחו סניפים נוספים. אלטשולר הובילה ותמכה בפתיחת הסניפים הראשונים עד לעזיבתה את התנועה בשנת 2014. קובי פיתחה והובילה את התוכן החינוכי ערכי בתנועה וממשיכה להנחיל את התפיסה החינוכית עד היום.
ב-2006 הארגון נרשם כעמותה. הוקם הוועד המנהל וחבריו (עדי אלטשולר, קלאודיה קובי, ארז אלטשולר, דניאלה אשר, אבי ניסן, יוספה כהן ורעות גיא) ייסדו באופן רשמי את תנועת הנוער כנפיים של קרמבו.
התנועה נועדה לתת מענה לשלושה צרכים מרכזיים: לתת לילדים ובני נוער עם צרכים מיוחדים, אחר הצהריים של הנאה, חברים וכיף כדי שיוכלו לפגוש צעירים בני גילם ולחבור אליהם, לתת להורים, בזמן שבו הילדים נמצאים בפעילות, אפשרות לנוח מעט מהטיפול המתמיד והאינטנסיבי בילדיהם, ולחשוף את בני הנוער מהחינוך הכללי לילדים עם צרכים מיוחדים, לאפשר להם להכיר חברים מיוחדים ויחד איתם להוביל שינוי חברתי בתפיסה ואמונה ביכולתם של אנשים עם צרכים מיוחדים להיות כח מוביל של החברה הישראלית.
הסניף הראשון של התנועה הוקם בהוד השרון, וקלט אליו בעיקר חניכים עם שיתוק מוחין, אך בהמשך הצטרפו חניכים עם מוגבלויות אחרות, מוטוריות, תקשורתיות וקוגניטיביות. סניפים נוספים הוקמו בבאר שבע, במעיין ברוך (פעיל בתור סניף קריית שמונה), בכוכב יאיר צור יגאל, ביבנה, באשקלון, במודיעין ובטבריה.
בנובמבר 2009 מונתה אופירה רותם כמנכ"ל התנועה, תחת הנהגתה הוקמו בשנת 2010 שני סניפים, בתל אביב וברעננה. בשנים 2011–2013 הוקמו סניפים בערים ירושלים, חולון, יקנעם, נתניה, אופקים, קריית שמונה (בהתחלה הוקם במעיין ברוך והועבר לאחר מספר שנים]), טבריה, נצרת עילית, תל אביב (סניף שני), גבעתיים, חיפה, קריית אונו, רמת גן, קריית גת וכרמיאל. בשנים 2014–2015 נפתחו סניפים בפתח תקווה, אשדוד, רמת גן (סניף שני) נס ציונה, כפר סבא, ראש העין, חדרה, ערערה-בנגב, לוד, שדרות, צפת, יהוד, רמלה, עכו, בית שאן, מג'ד אל-כרום, רחובות, יפו, ראשון לציון וכן נפתח "סניף מועצה" (סניף תחת רשות מועצה אזורית ולא מקומית) ראשון בתנועה, במועצה אזורית לב השרון ונקרא 'סניף לב השרון' כשם המועצה.
ביום העצמאות ה-60 למדינת ישראל זכתה התנועה בכבוד להדליק משואה בשם בני הנוער המתנדבים בישראל. ביוני 2009 זכתה התנועה באות הנשיא למתנדב בטקס בבית הנשיא בירושלים.
בשנת 2010, כשלב נוסף בהפיכתה של "כנפיים של קרמבו" באופן רשמי לתנועת נוער במדינת ישראל, החל פרויקט שנת השירות הראשונה של התנועה - גרעין "כפיר" 1 (בשנת 2017 גרעין כפיר 8 מונה 5 קומונות עם 41 צעירים בשנת שרות), באותה שנה נערך גם מחנה הקיץ המיוחד הראשון של התנועה, בבית קיי בנהריה, מחנה המשלב ילדים עם צרכים מיוחדים ובני משפחותיהם לצד החונכים שלהם, לשלושה ימי פעילות אתגרית, יצירה, הצגות ועוד. ומאז מתקיים כל שנה.
בשנת 2013 יצא המסע הראשון של התנועה ביחד עם בני נוער עם צרכים מיוחדים לאתרי הזיכרון לשואה בפולין. המסע מתקיים מדי שנה מאז.
ב-2014 זכתה התנועה בפרס יגאל אלון על מעשה מופת חלוצי. באותה שנה הוקם לראשונה פרויקט ח"צ - חונכים צעירים, שבו מוכשרים תלמידים מכיתה ז' (לרוב אפשר לחנוך בתנועה רק מכיתה ח') במשך שנת פעילות שלמה להיות חונכים, עם מגוון כלים להתמודדות.
בשנת 2016 נפתח גם סניף באילת, כך שכיום יש בישראל סניפים של התנועה מקריית שמונה בצפון ועד אילת בדרום.
בשנת 2016 גם הוחלף סמל התנועה לסמל הנוכחי. באותה שנה נפתחו סניפים נוספים, בדימונה ובקריית מלאכי, ונפתח סניף נוסף בחולון, חולון מערב, סניף ברמת השרון, באותה שנה סיימה מנכ"לית כנפיים של קרמבו, אופירה רותם, את תפקידה, ובמקומה מונתה טליה בז'רנו.
אחת לשנתיים מקיימת התנועה קונצרט רוק גדול, "קרמבו של קיץ", (בד״כ ביולי), המסייע לה בגיוס משאבים ויחסי ציבור. בשנה שבה לא מתקיים קונצרט הקיץ מתקיים קרמבו של חורף המושתת על מופעי סטנדאפ של אמנים יחד עם חניכי התנועה.
נכון ליולי 2019 פעילים בתנועה 67 סניפים עם מעל 6,100 ילדים ובני נוער, מהם כ-1,200 חניכים בגילאי 7–22 עם צרכים מיוחדים מורכבים ולא מורכבים וכ-5,000 חונכים, בגילאי 12–18 מהחינוך הכללי. בשנות הפעילות 2017–2019 נפתחו עוד 16 סניפים בשפרעם, מטה אשר, קריית חיים (סניף שני בחיפה), אריאל, תל שבע, נהריה, רהט, עמק חפר, נתיבות, מעלה אדומים, טירה, חורה, בני שמעון, בת ים, הרצליה, ראשון לציון (סניף שני), ירכא.
משנת הפעילות 2018/2019, התנועה נמצאת תחת תקנת תנועות הנוער במשרד החינוך, כלומר, משנת הפעילות 2017/2018 אל הבאה אחריה, התנועה תעבור שינוי בהיררכיה הסניפית וצורת הפעילות הסניפית והכלל תנועתית. השינוי בתוקפו החל מחודש יוני 2018, וכולל שינוי בצוותים המובילים והמנהלים של סניפי התנועה, של מבנה הפעילות הכלל תנועתי ועוד.
באוגוסט 2018 האו"ם העניק לתנועה מעמד של "יועץ מיוחד" עבור המועצה הכלכלית חברתית של האומות המאוחדות.

הכרה בינלאומית

ביולי 2018, האו"ם בחר בתנועת הנוער 'כנפיים של קרמבו' כארגון 'יועץ מיוחד' ל ECOSOC הוועדה הכלכלית-חברתית של האו"ם, בשל היותה מובילה עולמית בתחום הכלה ושילוב ילדים ונוער עם ובלי צרכים מיוחדים, ממגוון קהילות ומגזרים, בפעילות חברתית מעצימה התורמת לכל המשתתפים ובאמצעותם לסביבתם.
המעמד 'יועץ מיוחד’ לאו”ם UN Special Advisor, מעניק לתנועה הכרה יוצאת דופן בחשיבות פועלה ובהשפעה החברתית העמוקה שלה, בישראל ובעולם כולו .
האו"ם שיבח את מודל הפעילות אשר פותח בתנועה מאז היווסדה בשנת 2002, על היותו משנה חיים, בר שכפול, פלורליסטי ומבוסס על פעילות ילדים ונוער ללא קשר למוצא, מגדר, שפה או יכולת.

חזון התנועה

חזון התנועה הוא "יוצרים יחד מקום ומשמעות לכל אדם".
ילדים ובני נוער, עם ובלי צרכים מיוחדים, מגיעים מרקע מגוון – ביניהם נוער חילוני ודתי, נוער מוסלמי, נוצרי, בדואי, דרוזי וכן נוער בסיכון, נוער מנותק ונוער במסגרות 'הזדמנות אחרונה'.
בתנועה פעילים ילדים ונוער מכל קשת הלקויות ומכל דרגות החומרה; לקויות תקשורתיות, חושיות, קוגניטיביות, פיזיות ואחרות, בגילאי 7–22.
התנועה פועלת מתוך אמונה כי כל ילד, ללא קשר למצבו הגופני ולצרכיו המיוחדים, יכול וזכאי להיות חלק מפעילות חברתית וליהנות ממנה, וניתן לאפשר זאת באמצעות הנגשה, התאמה ויצירתיות. התנועה מדגישה את חשיבות הכבוד לשונה בחברה, את זכותם של כל הילדים להשתלב בקהילה כעצמאיים בין אם הם בעלי צורך מיוחד מוטורית או קוגניטיבית, ואת חובתה הנכונה של הקהילה (קבוצת השווים), לאפשר להם זאת. התנועה מדגישה את היכולות של הילדים עם/וללא הצרכים המיוחדים ומעצימה אותם. התנועה שואפת לאפשר לכל אדם שלוקח חלק בתנועת הנוער באופן שווה בישראל להגיע לסניף וליהנות, ליטול חלק בפעילות חברתית חווייתית ומעשירה, ושוויונית במקומות רבים ככל האפשר ברחבי ישראל, ובכל המגזרים.

התפיסה החינוכית

התפיסה החינוכית של 'כנפיים של קרמבו' פותחה על ידי קלאודיה קובי, אם מייסדת ואימו של כפיר קובי.
התפיסה החינוכית עיצבה את מודל החונכות המוטמע בתנועה, המעניק לכל חניך עם צרכים מיוחדים את הדרוש לו על מנת להשתלב באופן מיטבי בפעילות, ולחונך את הכלים הדרושים לו לתיווך הפעולה לחניך.

פעילות התנועה

התנועה מספקת מענה לצורך חברתי לחניכים בשעות אחר הצהריים, ומקיימת פעילות חברתית-חינוכית אחת לשבוע, במודל של חונכות אישית במסגרת קבוצתית. ימי הפעילות משתנים בין סניף לסניף, כאשר ימי הפעילות הם בין ראשון לרביעי לכל חניך מוצמד לפחות חונך אחד, לרוב שניים, המתווכים לו את הפעילות ומלווים אותו לכל אורכה. החניכים נהנים מפעילות חברתית המותאמת ליכולותיהם: משחקי חברה, יצירות אמנות ועוד. בהרבה סניפים הסניף מחולק לשניים: החניכים הצעירים ביחד עם החונכים שלהם, והחניכים הבוגרים גם עם החונכים שלהם. לפעילות מגיעים עם חולצת תנועה, שצבעה כחול ובגבה סמל התנועה. חלוקת הקבוצות נעשית על מנת להתאים כמה שיותר את הפעילות לחניכים. התנועה דואגת להסיע את החניכים מביתם למקום הפעילות ובחזרה, בהסעות המותאמות לנכים, ובכך גם מאפשרת להוריהם עוד זמן פנוי פעם בשבוע. ההשתתפות בתנועה כרוכה בתשלום שנתי, סכום זהה הנגבה מכל בני הנוער, עם ובלי צרכים מיוחדים, בעבור פעילותם בתנועה.

החונכים בתנועה

מרבית החונכים הפעילים בתנועה הם תלמידי חטיבת ביניים ותיכון (התנועה מגדירה חונכים כתלמידים מכיתות ח'-י"ב). פעילי התנועה אינם "מתנדבים", זוהי תנועת הנוער שלהם (בדיוק כמו כל תנועת נוער אחרת), והם משלמים דמי השתתפות על פעילותם. תפקיד החונך הוא ליצור קשר חברי עם החניך, לתווך לו את הפעילות ולתת לו מענה לצרכיו במהלכה, על מנת שכולם ישתתפו בפעילות ללא שום מגבלה.
בשנת 2014, התנועה פתחה בפרויקט ח"ץ, מסלול שנועד להכשיר תלמידי כיתות ז'. לאחר שהפרויקט פעל כפיילוט במספר סניפים בשנתו הראשונה, הוא הפך למסלול רשמי בתנועת הנוער. מטרת התחום היא לתת שנה של הכשרה לפני תחילת שנות החונכות ובניית שכבה חזקה ומגובשת שערכי
התנועה מושתתים באופיה.
בשנת 2018, כחלק מהפיכתה של התנועה לתנועת נוער רשמית, וכניסתה לפקודת תנועת הנוער, פרויקט ח"ץ הופך לשכבה הצעירה בסניף, והחונכים בכיתות ט׳-י"ב יקראו שכבה בוגרת, על כל שכבה ימונה רכז האחראי להדרכתה.

סמל התנועה

סמל התנועה עוצב על ידי קלאודיה קובי ומורכב מקרמבו המעוטר בכנפיים. הנימוק לסמל לפי התנועה הוא שהקרמבו הוא ממתק אשר עקב עדינותו נארז אחד-אחד ידנית, כך גם "כנפיים של קרמבו" יוצרים מקום ומשמעות לכל חניך וחניך ומתאימים את הפעילות לצרכיו. הכנפיים בסמל התנועה מייצגות את הרצון להתפתח, לגדול ולעוף.